정조 21년 · 목
慶尙監司李亨元狀啓以爲臣於莅任之後毋論已錄啓未錄啓與會査官晉州牧使南寅老永川郡守沈公著居昌縣令金鍒三嘉縣監朴獻源慈仁縣監姜彙鈺反覆參究已錄啓罪囚則更加査究追後陳聞未登聞獄案則情法無疑詞證俱備者置之完決別單錄啓法固難宥情或可恕者附陳淺見令該曹稟處至若罪在邂逅跡涉冤枉者謹依聖敎自臣營直爲疏放咸陽囚盧嶂推擠黃召史第二十一日致死乙卯九月二十二日囚初檢傷處左肋有靑黯一處周圍長一寸二分微堅狀如黑太其傍又有皮脫一處周圍長一寸二分色微赤微堅狀如赤豆左後肋下有靑黑一處長六寸上邊小頭闊二寸一分下邊大頭闊三寸五分接肋處堅硬不接肋處微堅屍親姜南原金招內去月二十八日夜東面居盧嶂多率其村人擧火突入一邊搜家一邊縛渠私自周牢曰吾家逢賊物件在汝家中斯速出給云而其所惡刑極其兇慘渠母抵死救解爲盧嶂推排過四五日後渠母委席呻吟胸背牽痛症勢漸益危谻竟至殞命云干犯朴良得招內盧嶂逢賊物件推尋次要渠同往姜南原金家盧嶂設施周牢之際南原金母抵死解救則盧嶂令渠曳出故果爲曳出黃召史出而復入則盧嶂復使渠驅曳逐出故仍爲曳出之際黃召史顚仆而匍匐復入則盧嶂向渠大喝曰汝之來此欲爲觀光乎以杖擊之故渠避入廚隅而見之盧嶂叔姪捽曳黃女棄斥灰間則黃女仆臥石築擣臼桶之間云正犯盧嶂招內渠家多數失物而村中有一殊常之兒執捉究問則其兒言內與賊漢四人偸出物件潛置於南原金家云渠率村中壯丁九人率其兒偕往其家詰問南原金則極口發明故不得已結縛南原金夫妻施以治盜之刑而至於黃女以年老癃病之人在傍呼泣故初無下手仍使朴良得扶執以坐而已黃女之顚仆觸傷非所可論云初檢官咸陽前郡守尹光碩跋辭實因以被擠致死懸錄而正犯以盧嶂書塡云覆檢官山淸前縣監李勉齊跋辭實因正犯與初檢同此獄則不能明賊妄施惡刑推擠老嫗顚仆庭廚㾗損若是顯著致命不逾辜限揆以法意有難容貸而第殺變多有意無心之別獄情有參情較法之處盧嶂之氣㷔方盛黃女之筋力將澌而此則切於救子屢犯陵轢之怒鋒彼則急於訊賊頻斥傴僂之老物一進一退或扶或曳衝撞於稜石宛轉於搗臼執跡則黃女之死縱由於盧嶂究其情則盧嶂之怒不在於黃女且被牢之南原金幸而生全受擠之黃召史遽爾致死似此情跡宜用傅輕之典而惟其周牢一款其習可痛武斷鄕曲私施酷刑之罪有不可歇勘故盧嶂自臣營參酌定配計料星州囚姜六孫捽傷李東英第十六日致死丙辰三月十五日囚初檢傷處項部浮高左邊比石稍高色靑黑柔軟頷頦微浮屍親良女蔡召史招內渠夫四五年前出債十兩錢於姜六孫處未卽還報竝利爲十五兩故四斗落畓成文代給後仍爲竝作年年半分昨秋分租二石六斗添補於渠夫納還則六孫數次來督去月二十八日初昏時六孫大段被酒突入內房裸體堅臥萬端詬辱之際渠夫適自外入來則六孫挺身突出扶執渠夫捽曳頭髮或爲踏項或爲蹴脇無數亂打今月十三日殞命看證申光得招內東英家喧聲狼藉故急往見之則六孫與東英互相執䯻捽曳翻轉故渠與黃聖采極力挽解終不止鬪昏夜中誰打誰傷果未的見而還家後轉聞東英數三日出行戶庭云初檢官星州前牧使具膺跋辭實因以被傷致死懸錄正犯以姜六孫懸錄覆檢官漆谷府使尹養儉跋辭實因以被捽受傷致死懸錄正犯與初檢同此獄則以言乎屍帳則仰面合面旣無可執之㾗損惟以頷頦之浮高執爲致命之所因而色不紫黯按不堅硬故實因或曰被傷或曰受傷歸之於項部之內損而項部內損何能支保一望之久以言乎詞證則事在昏夜人無的見看證之招只曰捽曳翻轉則不被打而暫時捽曳者何至於重傷乎由前則實因不明由後則詞證不備憑覈無階疑晦多端且東英相詰之後出行街路之狀衆目俱覩觀於行步之自力可知被傷之不甚而特以偶死辜限之內置之成獄之科者恐非審克之義經年訊推尤非恤獄之政今當審理之日合施惟輕之典第以十緍之債奪其四斗之土者已極無狀荒年逋租容有寬假之道而惹起鬧端馴致事變似此情節不可不嚴處姜六孫自臣營參酌決處計料稟秩固城囚趙聖輅周牢金豊孫第三日致死甲寅十一月二十三日囚初檢傷處左膁肕自膝下至內踝上牢㾗直長一尺二寸八分上廣八寸五分下廣三寸間間皮陷或脫色深紫堅硬右膁肕自膝下至內踝上牢㾗直長一尺三寸上廣四寸間間皮陷或脫色深紫堅硬左脚面皮脫烙㾗一處圍圓長八寸二分一處科長二寸廣八分色黑堅硬狀如割皮左足拇指長趾間烙㾗一處圍圓長四寸五分色黃黑焦爛堅硬右足拇趾長趾間烙㾗一處長二寸廣八分色黃黑焦爛堅硬右足拇指次趾甲縫皮脫烙㾗一處圍圓長四寸右足內踝下皮脫烙㾗一處圍圓長四寸九分色紫黑微硬右足脚心烙㾗一處圍圓長八寸五分皮起色黑干連良人丁仁采招內今十八日隣居朴思甲家聞有喧聒之聲卽爲往見則丘墟居李貴金及李乭伊來到村中執一總角漢曰吾之見偸烟竹此漢執持昨日吾家失物必此漢所爲仍爲結縛而去同日午後貴金等更率厥漢直入渠家曰此漢謂以授贜於汝家汝是接主斯速出給云云厥漢亦向渠妻言曰吾所偸牟租錢分明傳給此家渠妻曰昨夕汝以不知之漢忽到門前請得烟草故吾果給火而已今何以千萬不當之說白地構誣乎貴金知其誣曳致厥漢於庭中褰其中衣露出兩脚已被重傷不得起立貴金以人毛索結縛兩足兩膝以渠輩杖來如兒臂之眞木插脚交壓如用剪子樣則厥漢不忍其痛肉開皮綻終不承服李乭伊脫其上衣以如笞杖三箇木一手竝執兩次猛打於肩背上如是之際日已暮矣貴金等縛置厥漢於渠家卽爲還歸故扶起厥漢往置捕盜幕幕中諸人或責或誘多般詰問則厥漢乃言置之牛洞中路橋下林䕺卽招貴金等偕往橋邊林樹指東指西辭極虛誕厥漢以其被傷之脚欲爲逃走爲李乭伊所捉無數被打又曰在丘墟酒幕崔哥家往詰崔哥則亦以瞹昧發明又曰在於火主幕李春業家故與貴金又向火主幕則厥漢已被重傷不得運脚貴金與乭伊以孰麻索橫結厥漢之腰前引後推僅僅曳到於李春業之家此日卽十九日也春業出他其妻在焉故問賊物藏置事厥女大驚答以萬萬不當貴金等仍置厥漢於其家二十日貴金送人通奇曰厥漢已死云果卽偕往理置干犯驛吏李貴金招內賊漢穿籬破壁牟租各四斗錢二兩麯子二圓白晝偸去而烟竹亦爲見失聞有殊常總角出入村中所失牟租散落赤德去路故投往赤德里適入朴思甲家果有總角坐蘺內所失烟竹在於其前卽爲結縛押到渠家而以年少村人不知治盜之法隣人趙聖輅方在家飮酒怒曰如此賊漢何可歇治吾將依法得情取人毛索緊縛兩足踝及兩膝以如手腕眞雜木一箇折爲兩端削爲四隅插於脚間以兩手左右交壓而言于渠曰汝亦執杖力壓云渠亦執一杖而壓之如是者無數云更招內押到賊漢於牛橋洞邊則贓物不在故憤怒層激深夜中路無可施刑故奪取賊漢所着弊襪爇火插之於兩足拇指間吹而烙之火燒趾間散落背掌皮爛焦黑之際賊漢不忍其痛乃言置之於崔哥家故與之偕來及至猫巖邊朴思甲亦以炬頭所落之火灼之於賊漢足掌之狀果爲參見云趙聖輅招內渠雖無所失之物與貴金母爲八寸戚且有接隣之誼故無端挑憤於賊漢果以人毛索自手縛脚以兩箇木交㱘其中至於數次則賊乃自服渠使貴金押去賊漢於赤德村渠亦追往則貴金自行周牢故挽止而來渠行牢時傷處則兩膁肕壓木處肉縮皮陷血則不出伊後貴金乭伊等無數亂打則厥漢致命豈獨由於渠之行牢乎云初檢官固城前縣令鄭宅昌跋辭實因以被牢致死懸錄而諸刑之中周牢爲最衆傷之中膁肕爲重行此周牢者聖輅也敎此周牢者聖輅也正犯以聖輅懸錄李貴金以干犯懸錄覆檢官鎭海前縣監呂宅祖跋辭實因正犯與初檢同乙卯正月十四日固城前縣令鄭宅昌牒呈內李貴金得病致死此獄則竊鐵之疑未明拷朴之酷備至捽曳於中宿之頃周遍於數井之地攟縛之毆踢之周牢焉灸烙焉仰面合面俱是要害之㾗某甲某乙無非干犯之惡若有曺誅之律庶贖冤死之命而第其斷獄有首從之別定罪有元干之別則指敎惡刑者聖輅也先下毒手者聖輅也貴金失物有何所關豊孫眞贓抑何所執而罔念人命之重妄施法外之刑致使豊孫不延三日究厥情跡難免首犯之罪而但當初失物者貴金也今日捉賊者貴金也從以綁縛盡力毆打者亦貴金也隨處驅迫索性牢烙者亦貴金也則安知貴金之所犯必在聖輅之下乎且其牢刑雖極猛酷膁肕之傷本非速死亦德里推贓之時自能運身而行猫巖村推物之際亦欲逃躱而走及夫牛洞之橋火幕之里牢上加牢烙後復烙畢竟豊孫竟至結果則安知聖輅所犯必殞豊孫之命也貴金則不幸㾘死聖輅則尙在正犯一死二償又爲在法無稽合有商量之道延日囚姜元乭膝搗金於屯第五日致死乙卯閏二月十二日囚初檢傷處右亂內邊有微紫色一處肉柔軟脊膂有微紫色一處微堅微柔皮脫如小兒掌右肋下堅硬一處瀾三寸一分長三寸三分色微靑微黯小浮又其下脇上堅硬處圓如錢樣風憲金應漢招內今月初九日下興里居金於屯與姜元乭是非後致死自其洞掩置不告云里任李七萬招內都船主姜元乭以海役不給事與金於屯彼此相辱元乭突入於屯之後初以結縛爲言仍爲握其兩臂以右膝一次觸擣伊後於屯委臥不振過四日致死死在相鬪之後故欲爲告官則其女壻元守一及諸族俱爲挽留掩跡云看證黃碩龍招內其日元乭與金於屯立於巷口相爲鬪閧元乭突入執於屯之兩肩以右膝搗其脊背間云姜元乭招內渠有所捧海役於金於屯處而稱托不給今月初三日與其女壻元守一有所言詰翌日於屯見渠昨對守一相詰之說含憾移怒奪取渠所持大口四尾悖說益甚故欲奪其魚果執於屯之兩臂一場相鬪而以年少之漢不知年老之人輕先犯手執臂一推死有餘罪云初檢官延日前縣監成道明跋辭以爲金於屯年近七十氣力已衰適其時被酒肆惡怒氣反肺之中姜元乭以强壯之漢憤其醜言躍入之時毒心先出急遽間施憤豈不至於重傷乎仍臥不起致命於四日之後則其爲內傷致死斷然無疑凡被打時毋論手拳足膝無他器仗而或踢或觸或撞或衝無非擣也今此致命亦符於無冤錄老人被擣條實因以被擣致死懸錄正犯以姜元乭懸錄覆檢脊膂微紫色一處右脇間皮脫堅硬一處色似黯似靑左▣䐐有皮脫一處覆檢官長鬐前縣監趙惠鎭跋辭實因正犯與初檢同此獄則以屍帳觀之脊膂雖重而微紫微堅㾗損不的脇肋雖緊而似靑似黯暈色不明且以事勢論之此以强壯之漢乘彼老羸之身蓬勃之氣方盛獰狰之勢莫遏眞箇猛踢便可當下窒仆而不扶歸家則牽痛不甚緊重氣色亦無遑汲槪可推知方春窮節又値渾舍染痛則安知無他崇相乘以至厥命之速殞乎抑有一事可以參情者元守一於屯之壻也金召史於屯之女也若使於屯之死的由元乭之手則其在情理忍負養育之恩反有私和之擧乎況其爭端始自守一乘此機會宜欲逞憤而隱忍多日至於掩置者必以元乭之罪在於有犯無犯之間故守一之意亦在於欲發未發之際由前由後不無裁量之端金海囚曺命徵足踢朴成範翌日致死丙辰四月十三日囚初檢傷處則䪿門皮肉靑黑微有紅色額顱色微紅黑兩手敢心坎皮脫色黑堅硬腹部膨脹浮高監實臍下囊岸上小左有紅赤色堅硬一處長七寸五分廣二寸七分莖物膨大頭焦黑腎囊膨脹浮大色靑里堅硬屍親宋召史招內去月十一日渠夫成範往洞內韓旕三家夕時渠子八歲兒來曰渠父回還之路與曺風憲相鬨仆倒地上曺風憲足踢下腹二次已而渠夫扶杖入來而以手捧下腹行步甚艱痛不絕聲自下腹有物頻頻衝上呼吸不通問其委折於媤叔成根則云吾兄以金德昌墳山事與曺命徵醉中相鬨被踏踢以囊岸之重傷渠夫吐黃水腹部漸致浮高十二日仍爲致死成根以私和之意與洞人相議十四日草殯渠欲爲告官而屢被曺哥女之限死挽執又欲發告入往邑內爲成根及朴守千追來挽執至及官聽有此成獄云屍親朴成根招內渠居在里山聞渠兄成範被打於同里曺命徵至於死境有足病翌朝來到則渠兄痛臥氣息奄奄故問其痛處則以喉間語撫胸而答曰昨日曺哥以足踏吾囊岸胸膛牽引痛氣衝上急痛驚搐漸至危重竟至身死屢欲告官而因洞人之盈門挽執孤獨病身不得發告有此現發之境云干證嚴戒右等招內同里韓旕三家過婚渠等與曺命徵朴成範偕往飮酒乘醉還來之際甘泉里任裵有大來見命徵曰德山居金德昌偸葬於本洞要害處故呈官得題而尙不掘移風憲何不申飭乎命徵曰官決不掘其習可駭成範曰德昌入葬之地本非掘移處也受賂甘泉民必欲掘移耶命徵曰官禁如此雖汝母葬亦當掘去成範先執命徵之衣幅命徵仍執成範頭髻數次周曳推擲成範跌仆泥中又爲起立手扼命徵衣領高聲大呼曰汝其打我云仍爲仰仆則命徵隨仆於成範身上以右足踏築成範囊岸上則成範一聲哀苦欲更犯而力不能起仍爲頹臥渠等同爲勸起則成範氣甚不乎難以徒步覓得一杖右手扶杖左手捧其小腹還家云正犯曺命徵招內同里韓旕三家與朴成範嚴戒右等飮酒乘醉回還之際甘泉里任裵有大言於渠曰金德昌妻墳尙不掘移何不申飭云爾則成範以爲於汝不關之事而期欲掘移者必是索賂而然云故渠責成範曰汝言誠甚不當云則成範大怒手掘渠衣領故渠執其頭髻則成範向後頹臥渠亦隨仆於成範之上仍卽拂起成範頹臥路上連作痛聲渠意謂戲弄而其弟成根際此來到扶還渠家伊夜聞命徵病勢之危篤慮其元氣之不實送雞一首翌朝給錢一兩使之製藥矣成範仍爲致命朴成根等言於渠曰今此事變出於相詰之餘汝無發明之道限以百金循便私和使此貧寒形勢掩土而生活云故以家庄折價一百三十八兩賣給云初檢官梁山郡守尹魯東跋辭實因以被踢致死懸錄命徵則檢驗之後踢痕踏處俱不可掩則始乃無辭正犯則以曺命徵懸錄云覆檢官彥陽前縣監李邦幹跋辭實因正犯與初檢同此獄則命殞中宿而不耐腹氣之如扇檢在隔月而尙見囊卵之似果䪿門微紅的因肚下之被傷心窩硬黑明是足尖之所損送雞貿藥斥舍給錢顯有自怯之意復成私和之標獄案已定無容更議而第其居近同鄕義兼近戚杯酒團欒醉步後先惠好之意極矣密邇之情至矣設或有惡言之少忤夫豈有殺心之相加故殺誤殺有情無情實爲此獄殺活之關頭則今以傷處之稍緊直斷償命之律恐非審克之義敢陳愚見恭俟處分刑曹啓言咸陽郡殺獄罪人盧嶂星州牧殺獄罪人姜六孫等獄事則獄情實合原恕道啓旣已酌決不爲擧論稟秩中固城縣殺獄罪人趙聖輅獄事則周牢惡刑也法不當私施而村民擧措大可驚駭故殺變出後檢官以無例之被牢二字執定實因覆檢苟然同之檢錄中許多重傷死則有餘而賊人或多屢經周牢而生者不必以牢痕單定致命之因若以法外惡刑歸重則獨不念烙刑之大關禁令而較牢尤重者乎必欲以周牢歸重故指敎之趙聖輅爲此獄首犯而無論指敎與手犯豊孫若單被周牢三日致死則律以造謀正犯當屬於聖輅而施牢之前捕捉綑縛者貴金也斧柯力打者貴金也火烙足指者貴金也聞聖輅之指敎而竝力周牢者貴金也旣聞之後獨自屢施者亦貴金也其他驅迫憯毒之擧無所不至則豊孫幽冤結在貴金不多月而遽見貴金之㾘死獄中其冤鬱之氣可云少洩矣聖輅一遭參涉於周牢事而牢作正犯四年滯囚得無一獄兩犯之嫌乎前後道臣之論題稟啓俱已設疑合有審克之道而臣曹不敢擅便請上裁延日縣殺獄罪人姜元乭獄事爭奪四尾之魚輕犯七耋之人被打後無他故而五日致死旣無作苦主之男子乃有議私和之贅壻發告出於面任開檢拖至多日論其獄情已足矜歎第以檢錄中傷痕言之被搗實因元自的確而覆檢則各其傷處略其分寸種種形色謂無顯著跋辭中攙入內傷二字無或日久屍身難辨形症有未得詳驗而然乎以諸招言之黃碩龍以搗其脊背一直立證女壻守一私和之計末乃破綻則搗築之症不啻明的正犯招中一推老人死有餘罪云者便同決案道臣裁量之論專以覆檢中無痕內傷有所起疑而凡獄但當以初檢歸重憑信則臣等意見別無參恕之端姜元乭依前訊推期於得情金海府殺獄罪人曺命徵獄事則鬪毆獄案中故殺十無一二若以殺非故意獄不完決則惡在乎重人命嚴邦憲之義哉此獄之入於稟啓者蓋緣鬧起於無打緊之語變生於不意到之地容可原其情而恕其犯而犯或至重則情不暇論故所以鬪毆獄之故殺絕少也隣戚之誼本厚爭鬧之端至微則宜其無殺害之心而一遭踢踏經夜卽殞則將何推諉而可得掉脫乎一踢一踏兩人之詞證明的元犯亦於檢庭目覩傷痕耳聽證招而乃曰到此地頭粧撰不得此便是承款而殺獄私和類多鄕曲習俗而求藥之札賣舍之錢眞贓先在於開檢之前反復參究了無傅輕之端依前訊推俾卽取服之意請竝分付道臣敎以咸陽囚盧嶂星州囚姜六孫等道伯旣傅輕而決遣云矣豈必强覓爲說而嶂之所爲可謂殺無惜諺稱盜賊不可以後捉則敢以不分明之傳說橫疑平民募聚幾名壯丁半夜明火突入閭家私施惡刑凶悖莫甚使垂死之老嫗竟至於因此致命扶曳者嶂之所使也其敢曰不打推擠者嶂之所喝也亦敢曰無犯且況鄕曲武斷之習愈往愈甚至有嶂事而極矣嶂而不施當律噫彼殘氓何以支保乎惜乎道伯守宰膺百里之寄司一路之命而全忽生道殺人之義乃反傅生於萬不傅生之獄安用此營邑爲哉雖以卿等言之惟道啓是遵乃以不爲擧論四字草草措辭俱甚駭然卿等及當該道臣守令爲先推考盧嶂還囚邑獄各別嚴刑速捧遲晩招狀聞而萬一推托當該主同推官拿致營門決杖狀聞之意使之嚴飭六孫則比之東英貧富懸殊而敢犯殺死之罪如云白放更令道臣嚴刑勘配固城囚趙聖輅則嶺南一道之案何其私周牢之多也殺人姑舍是民俗之若是獷悍是豈泛看處延日囚姜元乭則又是惡少年犯手七十癃老之罪也卽無論其人之因此死不因此死其爲罪有萬可殺而聖輅旣異正犯別加嚴刑遠惡島充定苦役元乭則老者死於病仍推則不可依聖輅例施行金海囚曺命徵則所犯果似邂逅依道啓酌處○錄啓別單晉州囚私奴大己足踢崔德尙卽日致死甲寅十一月初十日逃躱十二月初八日囚屍親崔命孫招內今初十日聞渠弟德尙致死之奇來問渠母則呼哭言朝者德尙於隣居大己處有二負柴價大己推托不給說往說來之狀吾果見之急於乞糧出往隣村乘夕還家德尙死於房中云審視屍體則左邊側臥而所着衣領有緊扼之跡腹部浮高頷頦下亦有結血之痕口眼閉兩手拳直伸此必大己被打之致推尋大己則已爲銷門逃走屍身翌曉仍爲出埋今始來告云十二月初八日晉州前牧使李德鉉牒呈本鎭營將羅等捕捉大己當日押來嚴囚大己招內十一月初十日聞房中所在數升太竹籠中木花爲德尙偸去卽往德尙家則德尙出樵其母亦不在家見所失木花置諸小箱太升置于土鼎竝爲搜出仍置其房午後德尙負柴而來故更往其家以接隣如此不可居生此村之意言及則德尙自知其愧恨歎不已渠則推木花太升而還歸更閱菁根則所置之數頗爲減縮俄往德尙家時所失菁根多在其盆故欲爲更問又往其家則德尙以支機人毛索自縊而死渠以鎌子割斷其索而見此兇狀不勝恐㥘率妻子逃躱云會査官晉州前牧使李德鉉山淸前縣監李勉齊跋辭今以權召史口眼閉手拳伸之招觀之安有自縊而形證如此德尙聞其偸說愧恨縊死尤不近理設如其言由我之律在所難免況且人毛機尾本無其家鎌斷之索又不在房臥死之房天障覆土一無穿穴德尙自縊無跡可見命孫及其母招內㯲扼胸血實爲致命根因而正犯以大己執定前道臣趙鎭宅回送內衣襟扼痕胸膛血結設如屍親之招旣無參證則不可以一女人之言遂成斷案所謂埋葬卽是藁葬從速開檢乙卯二月三十日晉州前牧使李德鉉牒呈內檢驗則胸膛有血癊一處圍圓長一尺二寸七分色紫黯堅硬此外沿身更無傷處之可論兇身自縊之招可知虛罔實因以被踢致死懸錄云矣此獄則稿葬也而掘出於三月之後開檢也而會同於一日之頃有違常格不成獄體朝焉徵柴價之樵童夕爲倒房中之冤屍以强乘柔以暴抵弱噫彼德尙致命何異摧枯而拉朽也捏虛之計亦爲打破亟加嚴訊期於取服東萊囚尹命采毆打姜成德卽日致死乙卯四月十三日囚初檢傷處仰合則自顖門至額角色紫黯肉微硬兩眼開右眼睛血癊兩耳紫黑自耳根至腮頰左邊血癊長九寸七分廣六寸八分色紫黑肉微硬右邊血癊橫長一尺二寸五分廣一尺二分色赤黑肉堅硬前一齒拔臥口內一齒拔臥向外自頷頦至食氣顙左右血癊色微紫微黑左橫長九寸六分右橫長一尺一寸九分肉微硬左腆䐐有皮脫血癊一處長三寸四分廣二寸二分色微紫內微硬左手不握兩脚直伸合面則自胸後至後肋脇血暈色赤黑肉微硬左腿肚有皮脫血癊一處長二寸廣一寸色紫黑肉堅硬尹命采招內今月初八日女赤古里一件鍮煮一箇鍮箸一隻鍮匙二箇等物白晝見失日日跟探十二日場市渠家鍮煮片片折斷在於鍮器廛金哥處故執捉査實則姜成德妻鄭召史來賣云鄭召史卽渠外八寸戚也其夫成德本以此等偸竊事屢次逢辱於討捕廳故招致成德偕往渠家責其偸去之習問其發賣之處而終始隱諱故事甚切痛執其頭䯻捽曳路邊又復兩次足踢其臀腿之上皆是一時忿怒豈有戕殺之心乎夜深後更往其家推尋成德則主人金命宅答云已爲出去故尋到畓中見其氣息奄奄事極驚遑脫給渠袴使其妹改着後負歸渠家臥置房中多般救療竟至殞命渠之夫妻求死不得欲爲自處爲傍人所挽不得自裁云初檢官東萊前府使尹長列跋辭以爲平問之下凶身自服實因以被打懸錄正犯以命來懸錄覆檢官機張前縣監李賢運跋辭實因正犯與初檢同此獄則偸賣鍮煮旣無顯執之贓而乘氣迫脅不計緊歇恣意毆踢打時死時不過半日手勢之猛毒情節之凶憯自有殺獄以來未見其比更加嚴訊亟施當律眞寶囚金守業築踏朴次乭第五日致死丙辰正月十二日囚初檢傷處仰面則右眼下皮破一處橫長七分闊二分穴深三分左耳竅血汁流出口暫開血汁出左脇血癊一處色微黯微硬縱長一寸八分闊八分兩脚直伸合面則胸後血癊一處色紫黯縱長一寸一分闊七分微硬腰眼間皮脫一處色赤微硬縱長一寸闊五分屍親朴元夫里招內渠父今月初六日爲見姨母往于眞寶邑內翌日初昏時僅僅來到明火審視則流血被面所着衣服血痕狼籍驚問厥由則以爲回路偶然落傷云大段痛楚故不勝疑怪又問致傷委折則渠父言內初有羞恥之心果不直言今則痛勢漸重不可終諱實狀昨日路逢使令金守業則謂有宿債之未報捽入渠家以手以足無數擠踢面部如是被傷胸膛與左邊脇肋之間大段刺痛云而痛勢日加十一日仍爲殞命云看證朴聖來招內渠聞守業家相鬨之聲從籬隙窺見則有人顚仆於守業之前而守業攘臂高聲將有打人之擧故往見則顚仆者卽相知人朴次乭扶起守業逐入門內次乭則流血被面染及衣服又欲扶起而醉酒不省故仍爲出來云看證李太能招內隣居金守業家有相鬨之聲卽往見之則有何許白髮人與守業相鬪流血狼藉於面上及衣服而守業醉怒不解或以掌打背或以拳打頰則老人仍爲仆地故不勝危怖急還渠家云金守業招內渠多飮親舊之酒醉甚而歸路逢朴次乭偕入渠家家適有賣酒次乭勸渠後亦飮一杯計給酒價而囊中餘錢猶爲四五錢故渠於次乭處有宿債六錢未捧者以其錢報償言及則稱以他人錢還盛囊中故渠醉中忽發憤心以手推擠則次乭落仆廳下右眼下觸傷流血故還覺無聊因渠妻力勸入房醉宿而起問其去處則次乭又飮一杯還歸渠家云矣初檢官眞寶縣監沈斗漢跋辭此獄諸供雖不明的傷痕亦有可證兩人同醉一老一少當初起端旣出於債物不報而推擠一款守業自服則不但推擠而止年少常漢醉怒旣甚落仆之後又從以築踏勢所必至以脇上微黯微硬觀之此是要害致命處次乭之死在於相鬨後五日之內則此必是內傷之崇而內傷致死雖甚難明屍親之招或撫胸而痛或吐出血痰云者恐有合於內傷之驗元犯以金守業懸錄實因以被築踏致死懸錄云覆檢傷處與初檢異處右邊眉端血癊處一處縱長一寸九分闊一寸八分色紫黑微硬䐉後血癊處一處色紫赤微硬縱長一寸四分闊九分覆檢官英陽前縣監朴道翔跋辭以爲無冤錄因醉飽致築踏內傷亦可致死此則別無痕損而直以內傷懸錄實因則亦非法意故特下亦可二字以示愼重之意而至於此獄則左脇血癊處卽是虛㥘必死之處致死人之五日苦痛專在左脇連日吐血明是內傷之崇外面痕損旣如是明白則不可但以內傷言而鬪鬨之時旣無參證之明白雖以屍親冤憤之言只曰跨腹築踏云則被毆被踢等說以爲實因恐非審憤之道故實因以被築踏致死懸錄元犯以金守業懸錄此獄則鬪鬨旣在他境檢驗又是客地參看爲元犯之切鄰根因非苦主之目覩行兇情節雖無明證想其光景渠以兇暴之漢又挾官隸之勢蓄憾於宿債之未報酒力方湧客氣越發奮其猛毒之手欺彼老羸之身以毆以打且踏且築恣意逞兇無限被傷勢所必至人之肋脇自來虛怯而生前之刺痛在此死後之痕損在此紫黯堅硬分寸闊大明是外築以致內傷渠雖喙長何敢發明老人被擣死亦無痕而今旣有痕若是狼藉被人推墮亦足致死而推擠廳下渠已自服則次乭之死非渠伊誰更加嚴訊期於償命巨濟囚崔龍宅毆打金成孫第十二日致死丙辰二月二十五日囚初檢傷處仰面額角偏右皮脫一處斜長二寸七分廣一寸七分色紫微硬渾面浮腫色靑黑胸膛肉色微靑肚腹膨脹左腋下肋上浮腫色靑黯堅硬斜長五寸廣四寸腎囊浮膨圍圓長一尺六寸五分右囊微縮微硬皮脫成疥一處色黑長四寸廣一寸腎莖頭曲縮入皮裏按摩有核如櫻桃大而微硬右膁肕傷處一處長二寸一分廣二寸色微靑堅硬屍親金召史招內渠往于親家翌日還歸則家夫委臥苦痛而所着衣服血痕狼藉驚問所崇則艱辛作言曰昨日納稅回到中路與崔龍宅始戲終鬪龍宅或拳毆頭面或膝搗脇肋又以石塊亂打左肋牽引刺痛故詳審其痛處則頗有浮氣色靑堅硬咳喘之際間或吐血二十三日竟至致命云看證李得孫招內渠與雇工崔龍宅運米浦口仍與成孫父子乘暮回還龍宅成孫以酗酒等戲言矣龍宅打破成孫笠子投諸水田仍與若戲若鬪成孫之父顧謂兩人曰日已暮矣速卽隨後以來云兩人落後捽曳頭髮互相翻轉鼻血俱爲被面而畢竟成孫爲龍宅所擠龍宅跨據其腹拳打膝搗又以石塊毒打其肋渠欲挽解則以其石塊欲打故還往主家具告事情云正犯崔龍宅招內渠貧寒之致姑母畓處竝作保命矣年前姑母不言於渠放賣於成孫故懇乞還退居間轉賣依前竝作矣伊日成孫以此起鬧曰汝之心術極爲無狀尋常爲恨今日可決一死仍爲捽曳渠之頭䯻無數亂打故渠亦不無手摶拳毆之事云初檢官巨濟前府使梁垸跋辭實因以被打致死懸錄原其初則乘醉相戲常漢例套未嘗有必殺之心而未及一望一生一死則難逭償命之律屍親所納石塊稱量其重爲一斤八兩此亦爲成孫被打之明證正犯以崔龍宅懸錄覆檢官泗川前縣監李邦祚跋辭實因元犯與初檢同此獄則少長相侮兼有戚屬之分醉戲怒詬例是惡少之習揆以常情宜無殺心而拳毆石打畢竟毒手相加恣其兇臆以致戕生檢驗於壞爛之後而傷痕狼藉爭鬨於昏黑之時而看證分明至若腎囊硬黑之痕自是要害必死之地則償命之典無容更議又況平昔蓄憾旣緣爭田之事當日負往故作拑人之術究其情節尤極兇擰更加嚴訊亟施當律晉州囚成斗錫石打私奴五壯第八日致死丙辰四月二十日囚初檢傷處則兩眼閉唇吻半開自左邊食氣顙血盆骨至左邊肩胛色紫黯堅硬皮脫圍圓長三尺一寸兩手微握屍親私奴者斤老味招內渠兄弟俱以河姓兩班奴子而渠上典憐五壯之生活移給成哥所耕畓亦使班奴信初分半耕食五壯以注秧事出往田畔被打於成哥幸賴成哥三寸叔之救解僅免卽地致死顚仆畓邊而信初追後來到問其曲折之際成哥坐於山上望見信初又爲咆喝持石而逐之信初走避通奇於渠故渠與五壯妻急往見之則五壯氣息奄奄問其被打處則答以成哥以彼石打吾胸膈與腰眼等處臥不能運動口不通呼吸云渠擔負五壯其妻取石塊直往成哥家臥置行廊使之治療則成哥亦不無動念同爲救護揣知病勢之已無奈何俄忽之間仍爲脫身逃避而未逾八日五壯致命云初檢官晉州牧使南寅老跋辭實因以被打致死懸錄斗錫刻期捕捉覆檢官丹城縣監尹可基跋辭實因與初檢同四月二十日晉州牧使南寅老牒呈罪人成斗錫本州羅將捉得於陜川地當日押來斗錫招內去月二十五日渠所耕畓五壯欲爲奪耕故不勝憤痛執其牛轡以石支臀坐於岸上言責五壯則五壯在於岸下拂引牛轡之際渠隨轡落岸支臀之石亦隨而轉落於五壯足上五壯蹲坐大聲曰汝以石殺我極口淩辱渠還家後五壯族屬舁來五壯於渠家曰病勢漸重將死於此渠烹鷄給饙出入看護以年少之致初見如此光景果爲逃走而其時渠叔在於下坪遠望渠隨轡落岸之狀認以奮身撲打遙謂勿爲打人而初無毆打之事有何挽解之端今此傷處必五壯春間落牛所致云此獄則河班奪耕旣蓄前憾五壯馱糞復激新憤如斗石子猛加毒手氣顙缺盆左邊肩胛紫黯堅硬痕損狼藉且田畔顚仆之狀信初作證鬪時救解之說其叔不諱烹鷄救療可見慌怯之意借刀逃避自知罔逭之罪則情節莫掩詞證亦備今以行兇石塊諉之以自落被打傷處歸之於舊痕言言窘遁事事粧撰成獄償命斷不可已淸道囚朴朔不足踢金千德第十五日致死丁巳二月初三日囚初檢傷處左䏩膞有破傷作痂處長一寸二分廣四分右䏩膞有破傷作痂處長一寸一分廣二分兩臂直伸腎囊全體血凝癊暈周匝圍圓長六寸一分色紫黯堅硬屍親崔召史招內渠與家夫流離乞食正月十四日來到西芝洞金哥家借宿黃昏時朴朔不爲名賊漢來喝曰千德在此否急爲出來云家夫出門朔不以支杖遍身亂打捽往邊今同家以人毛索結縛毆打不有餘地呼渠沽酒盡飮而去其傷處則兩臂結縛處破傷如割腎囊浮脹大如沙甫兒二十八日仍爲致命朴朔不招內去年金千德以渠指示大丘鎭將校見捉鎭營受棍三十五度常有含憾之心同伴賊漢李用贊言曰吾與千德亦有嫌怨必將一番處置云渠果執捉千德而來則用贊結縛毆打渠則初不犯手云屍親崔召史招內家夫死後約正入往邑內洞任未及手本故不得趁告而三十日告官之路逢着鎭營將校之押來朔不將校言于渠曰待我往彼更爲査實後告官爲宜云而家夫之被打也用贊挽止緩縛而已初無傡力之事以緩縛之故用贊亦爲朔不之所推擠則又豈有下打之理乎初檢官淸道郡守申大羽跋辭內實因以腎囊被踢致死懸錄正犯以朴朔不懸錄而今此獄事看證的確痕損分明便同已結之案而不無一二疑端人命要害莫緊於腎囊而痕損之狼籍如此則法當卽地致死籍使延活無以挨過兩三日則何能拖至一望之久乎可疑者一也看證各招皆以支杖亂行爲言屍親所告亦復如是且以正犯招辭觀之亦曰用贊亂打渠亦兩次下打云云無論此打彼打逞憾帶憤之杖必當皮綻肉墮膏血糜爛而今此屍體旣無杖痕又不變動又何委折所着之衣雖甚弊縷係是冬衣從以複着此所以能堪外至之杖乎可疑者二也反覆諦思終未得解云覆檢傷處顖門微紅覆檢官慶山縣令金仁柱跋辭實因正犯與初檢同干連李用贊等面質招辭內用贊向朔不曰汝之縛打吾之挽解千德妻及邊今同俱爲參看汝以虛無之說歸罪於我乎朔不曰汝之所爲萬萬無狀不欲與汝相爭汝其任意爲之金興卜曰若非用贊之解挽則千德之死當在卽地何能延活十五日之久乎云此獄則朴朔不本以有名之劇盜積憾於千德之發蹤必欲甘心尋跟趕到信手亂打伊日足踢之狀不但衆目之皆覩千德生前之痛偏在腎囊而圍圓周匝分寸闊大況顖門之發紅尤符法文支保一望而杖㾗之未現未足爲起疑之端又況左右䏩膞之皮脫破傷脈錄顯著則安知非打着受損全在於此乎細究情與犯而如彼獰慝參互㾗與證而若是狼籍渠有百喙難逭三尺幸用贊之在逃抵賴不服及其用贊被捉後無辭可對而猶復漫漶究厥情狀去益凶頑嚴訊取服期於償命咸昌崔遇龍蹴踏金興才翌日致死丁巳二月十五日囚初檢傷處鼻竅血汁流出口半開兩手暫握腹部浮高膨脹穀道有糞干連劉召史招內渠居在市邊賣酒資生尙州南積里金興才素以同里生長之人乘醉入廚以手三鼓渠背又請杯酒而言涉譏弄故渠不覺羞憤據理責之媤姪壻金福德在傍見之憤其所爲說往說來扶執相鬨之際興才打破福德之衣冠媤叔崔遇龍追後入來聞其曲折以所破衣冠價備給之意言責興才則興才又執遇龍之項後故遇龍一手犯其項一手執其腰翻身相持揮脚興才蹶然顚地遇龍仍爲一次頓腹而退興才移時仰臥庭畔殆無聲氣日暮時運動入房鷄鳴時殞命云看證金順叔招內遇龍足踢時兩次擧足頓腹則酒從口出如竹桶之瀉水崔遇龍招內渠與興才本無嫌冤一次推擠至於被告之境云初檢官咸昌縣監申光岳跋辭實因以醉飽後內傷致死懸錄正犯以崔遇龍懸錄而金福德則事出後仍卽逃躱姑未捉得覆檢官尙州牧使金直淳跋辭實因正犯與初檢同此獄則鬧端始起於調戲事變終至於戕殺遇龍當其虛市歸家之時初見侄壻之破衣網浪挑豪憤繼聞弟嫂之受侮弄而過懷曲嫌捽䯻仆地則興才醉人也無力而撲倒擧足踢腹則遇龍健漢也有心而猛撞醉飽之臓腑撓動於撲倒之初撓動之臓腑受損於猛撞之後且其口鼻之血汁肚腹之膨響及夫手握等諸症最合於被蹴之法文大抵實因內傷之獄本多疑晦至於此獄則興才常時壯健當日無病旣醉而飽旣脹而蹴以至掀動臓腑惟其分野虛㥘㾗損難於外執殞絕易於內傷而證質不啻明的成獄償命斷不可已連加嚴訊期於輸款○刑曹啓言晉州奴大己事偸綿之賊必欲執捉則滿心憤恨賣柴之人本無顧籍則下手猛毒方其大己之再往搜索也見德尙之單身在家恣意毆踢挽救無人遂至於當下致斃則大己自知其無可推諉始生驚㥘卽地逃躱不計檢驗之遲速不問詞證之有無而此獄已足斷案及夫就捕後開檢也胸膛血癊之紫黯堅硬部位之至要㾗損之至重實因明的正犯招中德尙自縊云者再經驗庭都歸落空似此獄案無容更議亟令嚴訊期於償命東萊尹命采獄事歷觀元犯招供則便已承款之囚毆踢實緣推物則謂無必殺之心者設如渠供傷㾗體無完膚則已著必殺之跡者渠亦無辭自辨自田中負成德而置渠家者命采也目見成德之當夜致死夫妻竝欲自裁者亦命采也初檢跋辭已云平問便同輸款似此之獄無容更議連加嚴訊期於取服眞寶金守業獄事盃酒相勸本出好意宿債未報亦非深怨而未鬧之前兩漢俱已醉無省覺已鬧之後亦皆心無係着故一則牢睡房中於鬧場未罷之前一則欲諱本事於歸家對子之時其兩無怨惡據此可知次乭致死在於守業推擠後五日而守業亦以推擠自服他無推諉之端則開檢成獄必然之勢蓋老者被擠於泥醉之後委身於軒砌之下則身所猛撞處理宜肉破血流當觀其部伍之緊歇傷損之輕重而參以看證執定實因而初檢則以眼下皮破左脇血癊口耳血汁等證錄出而忽以被築踏致死爲實因覆檢則眼脇之傷與初檢同而添錄眉端腦後兩血癊末乃別般措辭亦以被築踏致死與初檢同定實因而以看證諸招觀之或曰目覩次乭之顚仆或曰目見其打背打頰築踏二字初無擧論而兩檢官之硬定實因果何意見乎檢獄實因何等體重而初檢官之强覓覆檢官之苟同所失非細竝令該府拿囚處之實因旣不免違錯則獄情亦隨以疑眩更令道臣別定査官會査具意見狀聞後稟處此獄臣泰永待罪本道時題送成獄者也今於回啓仰請更査當初之矇未審察不勝惶悚巨濟崔龍宅獄事初則雖曰出於戲劇田畓事起鬧者已出其招且拳毆頭面膝㨶脇肋尙且不足至以一斤八兩之石塊盡力亂打於據腹之後者戲劇者事固如是乎兩檢所錄許多傷痕有一於此已足可死命延旬餘亦云異矣償命一款斷無可疑依前訊推期於輸款晉州成斗錫獄事人身之至要害處無如食氣嗓血盆骨少有撞挨傷人必易岸上人投擲石塊則飛下之勢可知其迅猛而岸下人當着於仰面酬酢之時則其傷尤必重毒觀於檢錄中紫黯堅硬其致死於十日之內者實因明的且斗錫自稱班族怒於奪耕手犯田主之奴者事理已極絕悖運來五壯躬自救療目見其必死之狀遽先逃躱者足爲此囚斷案就捕後遁辭之供節節無理破綻無餘似此獄案無容議到另加嚴訊期於償命淸道朴朔不獄事朔不生出於三十五度治盜棍之下固已幸矣尙且跳踉乃出逞憤之計其情其犯絕可凶慝哀彼至孱之千德捨命旣在其手報冤姑無其路鎭校押到適及此時可謂乾道之孔昭檢痕之腎囊全體血癊黯硬此已必死之症而朔不誣引用贊强爲漫漶之計及其看證面質也節節破綻各別嚴訊期於取服咸昌罪人崔遇龍獄事戲及於當壚之少女鬧起於代憤之麤男頭勢固可不平手犯胡至太猛躋之踢之猶爲不足至於以足踏腹則雖不醉飽足以內傷經夜卽死卽其明驗內傷實因最合審愼而今此檢錄中口鼻流血肚腹膨脹穀道有物無非法文中被築形症不當以實因之無外傷有所審愼依前訊推償命之意分付道臣敎以晉州囚私奴大己則此獄掘檢之獄也常漢之稿葬卽永葬不可以卽時掩土歸之於匿埋然而成獄之道臣已爲作故雖不別有處分而丁酉年所下受敎援據兩朝下敎著爲一定之式則卿等回啓之不爲措辭難免不審推考此後另加着念而若有不得不掘驗事依受敎定式啓聞後爲之事申明嚴飭諸道本獄以檢驗則四朔發變之後也以傷損則一處疑似之痕也此皆置之當初使之開檢終非法義法外之獄何可論他乎原案爻周下送東萊囚尹命采則因極微細之事狼籍行兇乎問初供無異於輸款依回啓施行眞寶囚金守業則悍隸乘醉而備施手勢於老漢無論曰打曰踢曰搗曰築踏之何者爲實因之肯綮死於守業之手償死固無疑而檢案痕損緊在腰腎則此非築踏而何且以口耳血出之有符於內損致命之法文照看則亦足爲說參議按道時題狀未知其不可而獄體至嚴一番更査何妨檢官勿論更査事依施巨濟囚崔龍宅則雖曰姓不同名是八寸且其行凶者石塊而蓄憾於爭田則醉與戲非可容說依回啓施行晉州囚成斗錫則殺死償命之案抑强扶弱之政不須論而此獄則不然成哥據岸而坐五壯牽牛而過宿憾逞毒旣犯蹊田而奪牛巨踊行凶且異舟行而岸移依回啓施行淸道囚朴朔不則漢高之約豈不曰殺人者死盜抵罪乎以盜而殺人則其罪當抵何辟近來守令之檢獄跋辭惟以束縛爲歸故前後文案無足開眼人命所關良可寒心見此初檢官申大羽跋辭兩條起疑頗得按獄之體殊可尙也況彼兇身本以偸竊之漢又犯殺越之變有口皆曰可殺而能反復參究求生於必死可謂一命之士存心愛物此等處豈可循例判下乎更令初檢官詳覈論理報營後使之登聞咸昌囚崔遇龍則凡人之心與跡異者或多以跡論心而朝家則以爲心固不可誅矣心猶然矣況臓腑之傷旣未形現於外則除非奏越人視物墻外之眼孰能卞其虛實䎺其有無取必於難必之地其然於豈然之案乎且況乘醉之漢酒到十分而手撫女人之背多發調戲之言則爲其媤叔者其將晏然恬然不敢出一口氣下一手勢乎一番大喝一番猛打勢所必至且醉如泥爛酒如水瀉遇龍猛踼之前先被福德之緊摚轉以爲致命之崇乎最初起鬧之金福德旣云衣冠裂破則眞所謂操刀償命張李難卞而福德在逃尙不一次頭面者獄體之疏漏甚矣嚴飭該道捉致福德然後使卽詳覈狀聞